'Gee vir Mugabe politieke asiel in SA' | Maroela Media
Die EFF het 'n beroep op die Suid-Afrikaanse regering gedoen om politieke asiel aan pres. Robert Mugabe toe te staan.
Mbuyiseni Ndlozi, woordvoerder van die EFF, het gesê Mugabe moet die politieke mag aan die volgende generasie oorgee en dat sy naam nie gebruik moet word vir die verdere agteruitgang van die land wat hy na politieke bevryding gelei het nie.
"Zimbabwe het die afgelope twee dekades baie pyn en destabilisasie ervaar, sy geldeenheid verloor en miljoene burgers ontwrig weens ekonomiese swaarkry. Die EFF gee toe dat sommige van die pyn in Zimbabwe deur imperialistiese optredes veroorsaak is, maar 'n belangrike komponent hiervan was self toegedien."
Ndlozi het gesê Mugabe kan nie daarop aandring om in beheer te bly wanneer hy nie fisiek daartoe in staat is nie. "Opportuniste rondom hom, veral sy naaste familie en vrou, het hom misbruik en gebruik sy mag om politieke teenstanders uit die weg te ruim." Hy het gesê die Zimbabwiese weermag moet toegelaat word om sonder geweld 'n oorgang te bewerkstellig wat 'n vry, regverdige en demokratiese verkiesing tot gevolg sal hê.
"Ons doen 'n beroep op die Suid-Afrikaanse weermag om gereed te maak om politieke asiel aan Mugabe toe te staan. Hy moet toegelaat word om na Suid-Afrika te kom sodat 'n vreedsame oorgang kan plaasvind. Ons moet dit doen om vrede te bewerkstellig en Zimbabwiërs toe te laat om hul land en instellings te stabiliseer."
Mmusi Maimane, leier van die DA, het intussen gesê Mugabe moet bedank en dat 'n vry en regverdige verkiesing gehou moet word. "Dit sal die mense van Zimbabwe toelaat om 'n nuwe rigting vir hul land te kies en hulself te bevry van die tirannie van Mugabe en sy Zanu-PF."
Maimane het ook 'n beroep gedoen op Maite Nkoana-Mashabane, Suid-Afrika se minister van internasionale betrekkinge en samewerking, om onmiddellik inligting te verskaf oor die aard en omvang van die krisis in Zimbabwe.
"Suid-Afrika kan nie voortgaan met sy stille diplomasie terwyl die mense van Zimbabwe ly nie. Ons moet betrokke raak met die doel om 'n oplossing te vind wat nie die deur oopmaak vir 'n ander diktator om die leisels oor te neem nie."
Dr. Pieter Groenewald, leier van die VF Plus, het gesê dit is verblydend dat die klaarblyklike bewindsoorname in Zimbabwe tot dusver volgens alle aanduidings vreedsaam verloop het.
Hy sê dit is alombekend dat ook gewone burgers van Zimbabwe ontevrede is oor die feit dat Mugabe so lank aan die mag vasklou en nou oënskynlik planne smee om die weg voor te berei vir sy vrou om hom op te volg.
"Onder Mugabe se bewind het Zimbabwe, eens die broodmandjie van Afrika, se ekonomie in duie gestort en is die burgers in armoede en ellende gedompel terwyl Mugabe en sommige van sy vertrouelinge ver verwyder van die gemiddelde Zimbabwiër se armoede, in weelde geleef het.
"Dit wou in die afgelope tyd ook voorkom of die president se vrou reeds opgetree het asof sy die staatshoof is soos blyk uit die onlangse afdanking van Emmerson Mnangagwa, die gewilde adjunkpresident, op haar aandrang.
"Die situasie is in vele opsigte identies aan wat tans in Suid-Afrika afspeel. Hier is ook 'n president wat homself as verhewe bo die reg beskou en wat hom omring het met kaders in hoë poste wat die land stroop terwyl werkloosheid hoogty vier en die ekonomie op die rand van ineenstorting is. Dit is hier ook duidelik dat die president indirek aan die mag probeer vasklou deur 'n poging om sy gewese vrou tot president te laat verkies.
"Die VF Plus glo dat enige verandering in 'n demokratiese bestel op 'n demokratiese wyse moet plaasvind deur 'n stemproses. Dit het oënskynlik nie in Zimbabwe gebeur nie, en die hoop word uitgespreek dat 'n vrye verkiesing wel kan volg om 'n nuwe staatshoof aan te wys.
"Intussen is dit in belang van Suid-Afrika en die hele streek dat die verwikkelinge vreedsaam verloop," het Groenewald gesê.
Lanklaas soveel opwinding in n week beleef met die boerbokke se spelpeil in lyn met die helhool se kleptokrasie.
Hul kan oom Bob maar bring. Met sy blijoene gaan hy die misdadigers minstens n jaar besig hou.
Die EFF rook iets, net so van hul sinne beroof soos hul oom bob. Mugabe is direk verantwoordelik vir die verwoesting van sy land net soos die anc is vir S.A…..
Excellent example of: " If you abuse it, you loose it."
Ek het iewers n gerug gelees Mugabe se dokters in Singapore kan niks meer vir hom doen nie, daar is n moontlikheid dat hy nie 2018 sal sien nie en as hy beweeg is dit met behulp van sy lyfwagte. Dit is ook blykbaar die rede hoekom me Genade probeer inklim as nuwe press.
Lankal gewonder wanneer die bose man se dag sou kom. Laat hy nou op sy oudag voel hoe voel dit as as hy van sy "PLAAS" afgegooi word.